section_heading: Opsada
paragraph_text: Dogovor je zaključen 30. kolovoza te dva dana kasnije, kako je bilo i obećano, vojska napusti okolicu grada i krene se povlačiti. Sultan se ponovno opravdao kako je došao jer je želio borbu s Karlom i Ferdinandom na otvorenom polju, ali se oni nisu pojavili. Iako se sultan sigurno ne bi bunio protiv otvorene bitke, razlog povlačenja je gotovo sigurno bilo vrijeme. Kako je bio početak rujna, a prošla opsada Beča je potrajala mjesec dana, do sredine listopada, sultan se odlučio povući i ne ponoviti grešku iz 1529. godine. Tako je Jurišić, svojim trudom zadržao Osmanlije dovoljno dugo da im se opsada više ne isplati. Zahvaljujući njemu imao je i kralj vremena sakupiti vojsku te su Karlo i Ferdinand 23. listopada došli pred Beč sa 125.000 vojnika, očekujući napad.